VW og Renault vil fremskynde billige elbiler

Volkswagen taler med potentielle partnere, herunder Renault, om at samarbejde om udviklingen af en 20.000-euro elbil. Det rapporterer den tyske erhvervsavis Handelsblatt. VW er interesseret i at samarbejde om en platform for billige elbiler, som den håber vil gøre batteridrevne køretøjer overkommelige for masserne.

Samtalerne med Renault er dog stadig “på et meget tidligt stadie” rapporterer avisen. De henviser til folk, der er bekendt med sagen. Disse kilder mener også at vide, at målet er en årlig produktion på 200.000 til 250.000 af disse billigere køretøjer.

Volkswagen arbejder på flere billige elbiler. I marts måned præsenterede de det elektriske ID. 2all koncept, der skal munde ud i en 25.000 euros elbil i 2025. Altså en dansk pris på under 200.000 kroner. Tyskerne sagde ved den lejlighed, at de ligeledes arbejder på en elbil til under 20.000 euro (150.000 kroner), men gav ikke yderligere oplysninger om denne.

Renault har identiske planer. I sidste måned sagde Renault CEO Luca de Meo, (der i øvrigt er tidligere VW Group-direktør), at de vil lancere Twingo som en billig elbil i 2026. Den får en pris på under 20.000 euro.

En talsmand for Renault siger, at samarbejde var nødvendigt for at være konkurrencedygtig med små elektriske køretøjer. “Vi er i forskellige diskussioner, men intet er afsluttet,” siger talsmanden.

Volkswagen har ikke villet kommentere rygterne.

Læs også: Her er Volkswagens 185.000 kroners elbil til folket.

Herunder iNPUTs video fra præsentation af ID. 2all:

VW og Renault vil fremskynde billige elbiler