Twingomania viser, at mobilitet er mere end biler

Brussels Motor Show: Renault har aldrig lagt skjul på, at Renault Twingo er skabt med et glimt i øjet. På Brussels Motor Show 2026 tog den franske bilproducent den legesyge tilgang et skridt videre med Twingomania – et koncept, der sprænger rammerne for, hvad mobilitet egentlig er.

I stedet for blot at vise endnu en elbil præsenterede Renault seks vidt forskellige transportløsninger, udviklet i samarbejde med seks europæiske startups. Fællesnævneren er det ikoniske Twingo-DNA: de runde forlygter, den karakteristiske grønne farve og en uhøjtidelig tilgang til transport, hvor stil og funktion går hånd i hånd.

Ét design – seks måder at komme frem på

Twingomania er bygget op omkring idéen om, at fremtidens mobilitet ikke er én størrelse, der passer til alle. Her er bilen blot ét svar blandt mange. Ærgerligt nok er de seks fartøjer ikke en del af et produktionklart program, det er udelukkende leg. Og avanceret reklame for Twingo E-Tech, der kommer på vejene herhjemme til foråret. Men derfor kan vi jo godt nyde ideerne …

Twingo Elwing er et ultrakompakt elektrisk skateboard designet i Bordeaux, Frankrig. Med en vægt på blot 6,9 kilo og en tophastighed på cirka 24 km/t er den målrettet korte byture, hvor tempo og fleksibilitet er vigtigere end rækkevidde. Batteriet lades på halvanden time, og det brede deck lover stabil kørsel – også for nybegyndere.

Twingo Pamela går i en helt anden retning. Den elektriske cykel fra det franske mærke Pamela blander BMX-æstetik med urbant hverdagsliv. Med aftageligt batteri, frontkurv og tydelige referencer til 80’ernes og 90’ernes popkultur er det lige så meget et livsstilsprodukt som et transportmiddel.

Fra Sverige kommer Twingo Vässla, udviklet sammen med Vässla. Det er en elektrisk scooter, der kombinerer skandinavisk minimalisme med seriøse specifikationer. Op til omkring 120 kilometers rækkevidde med to batterier og en støjsvag køreoplevelse gør den oplagt til daglig pendling i byen – uden benzinlugt og motorstøj.

Twingo Vega repræsenterer den mest klassiske tohjulede løsning. Den franske el-motorcykel leverer 10 kW effekt, en rækkevidde på op til cirka 140 kilometer og en topfart, der gør den brugbar både i byen og på landevej. Letvægtschassiset og det rene design signalerer, at el-motorcykler ikke behøver ligne science fiction for at være fremtidssikrede.

Twingomania stopper ikke ved fortovskanten. Med Twingo Kahe, udviklet sammen med Kahe, bevæger Renault sig ud på vandet. Det modulære, elektriske fremdriftssystem kan bruges som bådmotor, undervandsscooter eller hjælpemotor til kajak og paddleboard – helt uden kabler og styret via fjernbetjening.

Endnu mere fartpræget er Twingo Mo-jet fra tyske Mo-jet. Her er der tale om et elektrisk jetsystem til vandsport, som kan tilpasses alt fra surfboards til hydrofoils. Batteriet lades næsten helt op på 45 minutter, og ydelsen er høj nok til at tilfredsstille selv fartglade entusiaster.

Læs mere om Twingomania-ideerne her.

Twingomania viser, at mobilitet er mere end biler