Her er Renaults 150.000 kroners elbil

De har travlt hos Renault. Den ikoniske R5 er netop lanceret, senere på året kommer Renault 4 E-Tech og efter nytår er det franskmændendes billigste model, der får E-Tech-behandlingen. Konceptudgaven af Renault Twingo E-Tech blev vist frem i oktober, men under Bruxelles Motor Show får vi et kig indenfor i bilen, der skal sælges for under 20.000 euro – 150.000 kroner.

Den ikoniske minibil, der allerede har vundet hjerter gennem tre årtier, får et futuristisk og funktionelt løft – med masser af referencer til originalen fra 1993.

Når man sætter sig bag rattet i den nye Renault Twingo E-Tech, mødes man af et svævende, cylindrisk instrumentbræt. Med et 7-tommers digitalt instrumentpanel og en 10,1-tommers multimedieskærm er det ikke kun funktionelt – det giver også kabinen et moderne og friskt udtryk, der nok skal dele vandene. Tilføjelsen af den ikoniske røde advarselsknap i en gennemsigtig boble sender kærlige nik til den originale Twingo.

Ifølge Renault er alt i kabinen skabt med tanke på hverdagen: Der er masser af opbevaringsrum, blandt andet under instrumentbrættet og forsæderne, og et fladt hylderum under dashboardet giver plads til alt fra bøger til solbriller.

Renault har tænkt over de små detaljer. Nakkestøtten foran har en magnetisk flade, hvor bagsædepassagerer kan placere deres telefoner. Elastik-lommer i sæderne kan holde vandflasker, og justeringsknapperne til sæderne er inspireret af skateboardhjul – en sjov lille hilsen til bilens urbane DNA.

Renault har også leget med materialer og farver. Sæderne er inspireret af de muntre mønstre fra første generation og matcher bilens ydre farve. Gulvet? Det er lavet af farvet kork.

Nu er dette godt nok en prototype, men kender man Renault, ved man, at den endelige version næppe kommer til at være meget anderledes. Således er den endelige udgave af Renault 5 stort set identisk med den prototype, der blev vist frem i sin tid.

Renault Twingo E-Tech Electric er sat til at ramme markedet i 2026. Ligesom Renault 5 E-Tech og Renault 4 E-Tech vil den være bygget på AmpR Small-platformen. Der er endnu ikke offentliggjort specifikationer, men et kvalificeret gæt vil være, at den kommer i to batteri-varianter med en rækkevidde på henholdsvis 200 og 300 kilometer.

Vi skal da også lige have et par billeder af bilen udefra:

Her er Renaults 150.000 kroners elbil