Renaults billigste elbil vises frem i Paris

Renault benytter Paris Motorshow til at vise sin kommende 20.000 euros elbil, Renault Twingo E-Tech, frem. Bilen, der er med på messen, er godt nok stadig et koncept, men den færdige version kommer ikke til at ligge langt fra den viste, loves det.

Twingoen kommer økonomisk til at ligge i samme liga som den kommende Volkswagen ID.1, altså 20.000 euro, hvilket svarer til lige under 150.000 kroner før moms og afgifter.

Når den lanceres til næste år, bliver det den billigste af elbilerne fra Renault, der også tæller Megane E-Tech, Scenic E-Tech, Renault 5 og Renault 4.

Forlygterne på den kommende Renault Twingo E-Tech.

Det er tre farverige trillinger Renault har linet op ved Paris Motorshow, der løber fra den 14 til 20 oktober. Klædt helt i gult er Renault 5, der lanceres i Danmark til marts/april, og i klar blå farve Renault 4, som forhåbentlig præsenteres på det danske marked i slutningen af 2025. Og som en lille grøn frø tilslutter Renault Twingo sig nu rækken af nyfortolkede Renault-klassikere.

Franskmændene lover at Twingo anno 2026 bliver en fuldt elektrisk bybil med plads til fire. Den får fem døre og et enormt glastag. Mange designelementer hentet fra den oprindelige Twingo, der kom på markedet i 1992.

De runde dørhåndtag er nappet direkte fra 1992-originalen.

Forlygterne, der er karakteristisk ”frøagtige”, er nu indrammet i runde LED lysringe. Bagenden er også inspireret fra fortiden og baglygterne har samme form som forlygterne. Runde er naturligvis også dørhåndtagene – hentet direkte fra 1992 modellen – i den nye udgave er de dog oplyste.

Renaults billigste elbil vises frem i Paris